**武周万岁登封元年（696年）武则天去嵩山封禅，路过缑氏山，亲自登山谒庙。在缑氏山之巅，女皇望着紫气缭绕的嵩岳太室山，放佛太子晋隐显其间，遂撰《升仙太子碑并序》一文。圣历二年（699）二月武则天撰书的《升仙太子碑并序》刻立在升仙太子庙中。到了清乾隆十五年（1750）九月三十日，清高宗弘历皇帝巡祀中岳嵩山，幸升仙太子庙，并赐匾、联一副。匾曰：“皆是丹梯。”联曰：“笙音缥缈凌秋月，鹤羽翔回铸岭云。”**

升仙太子碑并序

武则天

朕闻天地权舆，混元黄於元气；

阴阳草昧，徵造化於洪炉。

万品於是资生，三才以之肇建。

然则春荣秋落，四时变寒暑之机；

玉兔金乌，两曜递行藏之运。

是知乾坤至大，不能无倾缺之形；

日月至明，不能免盈亏之数。

岂若混成为质，先二仪以开元；

兆道标名，母万物而为称。

惟恍惟惚，窈冥超言象之端；

无去无来，寥廓出寰区之外。

骖鸾驭凤，升八景而戏仙庭；

驾月乘云，驱百灵而朝上帝。

元都迥辟，玉京为不死之乡；

紫府旁开，金阙乃长生之地。

吸朝霞而饮甘露，控白鹿而化青龙。

鱼腹神符，已效徵於涓子；

管中灵药，方演术於封君。

从壶公而见玉堂，召卢敖而赴元阙。

炎皇少女，乘往仙家；

负局先生，来过吴市。

或排烟而长往，或御风而不旋。

既化饭以成蜂，亦变枯而生叶。

费长房之缩地，目览遐荒；

餐简子之宾天，亲聆广乐。

怀中设馔，标许彦之奇方；

座上钓鱼，呈左慈之妙技。

遥升阁道，远睇平衢。

鼓琴瑟而驾辎軿，出西关而游北海，

登昆仑而一息，期汗漫於九垓。

湘东遗鸟迹之书，济北致鱼山之会。

拂虹旌於日路，飞羽盖於烟郊。

既入无穷之门，遂游无极之野。

青虬吐甲，爰披五岳之文；

丹凤衔符，式受三皇之诀。

濑乡九井，漾德水而澄漪；

淮南八仙，著真图而阐秘。

自非天姿拔俗，灵骨超凡，

岂能访金箓於元门，寻玉皇於碧落者矣。

升仙太子者，字子乔，周灵王之太子也。

原夫补天益地之崇基，三分有二之洪业。

神宗启胄，先承履帝之祥；

圣考兴源，幼表灵髭之相。

白鱼标於瑞典，赤雀降於祯符。

屈叔誉於三穷，锡师旷以四马。

谷洛之斗，严父申欲壅之规；

而匡救之诚，仙储切犯颜之谏。

播臣子之懿范，显图史之芳声。

而灵应难窥，冥徵罕测。

紫云为盖，见嘉贶於张陵；

白蜺成质，遗神丹於崔子。

凤笙汉响，恒居伊洛之间；

鹤驾腾镳，俄陟神仙之路。

嵩高岭上，虽藉浮邱之迎；

缑氏峰前，终待桓良之告。

傍稽素篆，仰叩元经，

时将玉帝之游，乍洽琳宫之宴。

仙冠岌岌，表嘉称於芙蓉；

右弼巍巍，效灵官於桐柏。

九丹可挹，仍标延寿之诚；

千载方传，尚纪仙人之祀。

辞青宫而归九府，弃苍震而慕重元。

无劳羽翼之功，坐致云霄之赏。

虽黄庭众圣，未接於末尘；

紫洞群灵，岂骖於后乘。

斯乃腾芳万古，擅美千龄，

岂与夫松子陶公，同年而语者也。

我国家先天纂业，辟地裁基，

正八柱於乾纲，纽四维於坤载。

山鸣鸑鷟，爰彰受命之祥；

洛出图书，式兆兴王之运。

廓提封於百亿，声教洽於无垠；

被正朔於三千，文轨同於有截。

茫茫宇宙，掩沙界以疏疆；

眇眇寰区，笼铁围而划境。

坐明堂以崇严祀，大礼攸陈；

谒清庙而展因心，洪规更阐。

文山西峙，上耸於圆清；

武井东流，下凝於方浊。

骈柯连理，恒骋异於彤墀；

九穗两岐，每呈祥於翠亩。

神芝吐秀，宛成轮盖之形；

历草抽英，还司朔望之候。

山车泽马，充仞於郊畿；

瑞表祥圆，洋溢於中外。

乾坤交泰，阴阳和而风雨调；

远肃迩安，兵戈戢而爟烽静。

西鹣东鲽，已告太平之符；

鄗黍江茅，屡荐升中之应。

而王公卿士，百辟群僚，

咸诣阙以披陈，请登封而告禅。

敬陈严配之典，用展禋宗之仪，

泥金而叶於告成，瘗玉而腾於茂实。

千龄盛礼，一旦咸申。

尔乃凤辇排虚，既造云霞之路；

龙旗拂迥，方驰日月之扃。

后殿萦山，先锋蔽野。

千乘万骑，钩陈指灵岳之前；

谷邃川停，羽驾陟仙坛之所。

既而驰情烟路，系想元门，

遥临松寝之前，近瞰桂岩之下。

重峦绝磴，空留落景之晖；

复庙连甍，徒见浮云之影。

山扉半毁，才睹昔年之规；

涧牖全倾，更创今辰之制。

乃为子晋重立庙焉，仍改号为升仙太子之庙。

方依福地，肇启仙居，

开庙后之新基，获藏中之古剑。

昆吾挺质，巨阙标名，

白虹将紫电争锋，飞景共流星竞彩。

去夜惊而除众毒，轻百户而却三军。

宿空劳望气之人，自遇象天之宝。

岩岩石室，纪黄老五千之文；

赫赫灵坛，披碧洞三元之箓。

爰於去岁，尝遣内史往祠，

虽人祗有路隔之言，而冥契著潜通之兆。

遂於此日，频感殊祯。

迢递云间，闻凤笙之度响；

徘徊空里，瞻鹤驾之来仪。

瑞气氤氲，异香芬馥，

钦承景贶，目击休徵。

尔其近对缑岑，遥临嵩岭，

变维城之往庙，建储后之今祠。

穷工匠之奇精，傍临绝壑；

建山川之体势，上冠云霓。

其地则测景名都，交风胜壤。

仰观元纬；星文当太室之邦；

俯瞩黄舆，地理处均霜之境。

膏腴宇宙，通百越之楼船；

穴险山原，控八方之车骑。

危峰切汉，德水横川，

实天下之枢机，极域中之壮观。

於是扪危凿阯，越壑裁基，

命般尔而开筵，召公输而缀思。

梅梁瞰迥，近驾烟霞，

桂栋临虚，上连日月。

窗明云母，将曙景而同晖；

户挂琉璃，共晴天而合色。

曲阁乘九霄之表，重檐架八景之中。

湛休水於天池，发祥花於奇树。

珠阙据缑峰之外，瑶坛接嵩峤之隈。

素女乘云，窥步檐而不逮；

青童驾羽，仰层槛而何阶。

茂躅郁兮若生，灵仪肃兮如在。

昔岘山堕泪，犹见钜平之碑；

襄水沈波，尚有当阳之碣。

况乎上宾天帝，摇山之风乐不归；

下接浮邱，洛浦之笙歌斯远。

岂可使芳猷懿躅，与岁月而推迁，

霞宇星坛，共风烟而歇灭。

乃刊碑勒颂，用纪徽音，

庶亿载而惟新，齐两仪而配久。

方伫乘龙使者，为降还龄之符；

驾羽仙人，曲垂驻寿之药。

使璇玑叶度，玉烛调时，

百谷喜於丰年，兆庶安於泰俗。

虔敷短制，乃作铭云：

(其一)

邈矣元始，悠哉浑成。

傍该万类，仰契三精。

至神不测，大象难名。

出入太素，驱驰上清。

(其二)

黄庭仙室，丹阙灵台。

银宫雪合，玉树花开。

夕游云路，朝挹霞杯。

霓旌仿佛，羽驾徘徊。

(其三)

树基创业，迁朝立市。

四险天中，三川地纪。

白鱼呈贶，丹鸟荐祉。

灵骨仙才，芳猷不已。

(其四)

遐瞻帝系，仰眷仙储。

遥驰月域，高步烟墟。

名超紫府，职迈玉虚。

飘飖芝盖，容与云车。

(其五)

远集昆仑，遥期汗漫。

金浆玉液，雾宫霞馆。

瑶草扶疏，珠林璀璨。

万劫非久，二仪何算。

(其六)

栖心大道，讬迹长生。

三山可陟，九转方成。

岛飞舄影，凤引歌声。

永升金阙，恒游玉京。

(其七)

青童素女，浮邱赤松。

位称桐柏，冠号芙蓉。

寻真御辩，控鹤乘龙。

高排云雾，轻举遐踪。

(其八)

岁往年移，天长地久。

霄汉为室，烟霞作友。

舞鹤飞盖，歌鸾送酒。

绝迹氛埃，芳名不朽。

(其九)

粤我大周，上膺元命。

补天立极，重光累圣。

嘉瑞屡臻，殊祥叠映。

归功苍昊，升中表庆。

(其十)

爰因展礼，途接灵居。

年载超忽，庭宇凋疏。

更安珠敦，重开玉虚。

方依翠壁，敬勒丹书。

(其十一)

新基建趾，古剑腾文。

凤笙飞韵，鹤驾凌云。

休符杂沓，嘉瑞氤氲。

仙仪靡见，逸响空闻。

(其十二)

仰圣思元，求真怀昔。

霞轩月殿，星宫雾驿。

万岁须臾，千龄朝夕。

纪盛德於芳翰，

勒鸿名於贞石。

孝感大悟王氏三槐堂先封对联：

两晋家凤宛在

三槐俎豆常新

三槐田心王氏古祠堂部分对联：

柏拟武侯庙

槐培晋公庐

三元曾及第，论科甲功名，诸姓谁为翘楚？

槐荫正满庭，愿艰辛培植，大家庇厥本根。

三公爵秩崇，数十传勋名尚在

槐荫庭皆满，千百载气象常新

三唐两晋以還，多居显宦，非天相我家，曷克臻此

槐树竹篁之内，丕著宗功，故泽流当代，犹未艾焉

明末清初画家王时敏（1592—1680）所撰联：

德从宽处积

福向俭中求

佚名集唐朝文学家王勃、清朝诗人刑部尚书王士祯联：

秋水落霞惊四座

桐花栖凤服群贤

《金瓶梅》第六十九回，招宣府节义堂联：

**传家节操同松竹**

**报国勋功并斗山**

王贞常座右铭联：

**笃宗族以昭雍睦**

**训子弟勿作非为**

佚名集南宋学者王应麟、汉代上虞儒生王克联：

**读卷识忠肝，足征明目**

**阅书藏锦腹，始见天聪**